**ELŐTERJESZTÉS**

**Körmend város Önkormányzata Képviselő-testülete 2014. május 29-i ülésére**

**Tárgy:** Közalapítványok alapító okiratának módosítása

Tisztelt Képviselő-testület!

A 2011. évi CLXXV. törvény újraszabályozta a közhasznúság fogalmát, mindez érinti a civil szerveződések valamennyi formációját (alapítvány, egyesület stb.)

A törvény értelmében ahhoz, hogy a meglévő civil szervezetek közhasznú jogállásukat megtarthassák, 2014. május 31-ig kérelmet kell benyújtaniuk az illetékes Törvényszékhez, melyhez csatolni kell a közhasznúság új kritériumainak való megfelelés igazolását is, és amely együtt jár továbbá az alapító okiratok módosításának szükségességével is.

Az új törvény értelmében „közhasznú szervezetté minősíthető a Magyarországon nyilvántartásba vett közhasznú tevékenységet végző szervezet, amely a társadalom és az egyén közös szükségleteinek kielégítéséhez megfelelő erőforrásokkal rendelkezik, továbbá amelynek megfelelő társadalmi támogatottsága kimutatható (…)” Gyakorlatilag ezen megfelelő erőforrást és társadalmi támogatottságot kell kimutatni ahhoz, hogy a közhasznú jogállás megőrizhető legyen.

Körmenden a 4 Közalapítvány közül három esetében biztosítható az új előírásoknak való megfelelés, és mindenképpen szükségesnek is tartjuk az annak való megfelelést. A Körmenden Foglalkoztatottakért Közalapítvány esetében erre most lehetőség nem nyílik lehetőség, ez az alapítvány működését ugyanakkor nem befolyásolja.

A közalapítványok alapító okiratának fenti okból történő újraszerkesztése folyamatban van, azt a testületi ülés napjáig tudjuk a képviselőknek megküldeni.

Kérem a tisztelt Képviselő-testületet, hogy fogadja el az alapító okiratok módosításait.

**HATÁROZATI JAVASLAT**

1. Körmend város Önkormányzata Képviselő-testülete elhatározza, hogy azon általa alapított alapítványok esetében, ahol ez lehetséges, támogatja az alapítványok közhasznú jogállásának megőrzését a 2011. évi CLXXV. törvény szabályainak való megfeleléssel.
2. Körmend város Önkormányzata Képviselő-testülete, mint alapító megismerte a Körmend múltja, jelene, jövője közalapítvány alapító okiratának módosítását, és az egységes szerkezetbe foglalt, a módosításokat is tartalmazó alapító okiratot jelen döntésével jóváhagyja.
3. Körmend város Önkormányzata Képviselő-testülete, mint alapító megismerte a DR. Batthyany-Strattmann László Kórházért közalapítvány alapító okiratának módosítását, és az egységes szerkezetbe foglalt, a módosításokat is tartalmazó alapító okiratot jelen döntésével jóváhagyja.
4. Körmend város Önkormányzata Képviselő-testülete, mint alapító megismerte a Körmend Közbiztonságáért közalapítvány alapító okiratának módosítását, és az egységes szerkezetbe foglalt, a módosításokat is tartalmazó alapító okiratot jelen döntésével jóváhagyja.

Körmend, 2014. május 21.

**Bebes István**

**polgármester**